32007D0016
L 007/31
JURNALUL OFÍCIAL AL UNIUNII EUROPENE
DECIZIA COMISIEI
din 22 decembrie 2006
de stabilire a măsurilor tranzitorii aplicabile în schimburile intracomunitare de material seminal, ovule și embrioni de la speciile bovină, porcină, ovină, caprină și ecvină obținute în Bulgaria și în România
[notificată cu numărul C(2006) 6823]
(Text cu relevanță pentru SEE)
(2007/16/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Tratatul de aderare a Bulgariei și a României, în special articolul 4 alineatul (3),
având în vedere Actul de aderare a Bulgariei și a României, în special articolul 42,
având în vedere Directiva 90/425/CEE a Consiliului din 26 iunie 1990 privind controalele sanitar-veterinare și zootehnice aplicabile în schimburile intracomunitare cu anumite animale vii și produse în vederea realizării pieței interne (1), în special articolul 10 alineatul (4),
întrucât:
(1)
De la 1 ianuarie 2007, materialul seminal, ovulele și embrionii de la speciile bovină, porcină, ovină, caprină și ecvină obținute în Bulgaria și în România și destinate schimburilor intracomunitare trebuie să fie conforme cu legislația comunitară.
(2)
Aceste produse fac în special obiectul condițiilor de sănătate animală enunțate în Directiva 88/407/CEE a Consiliului din 14 iunie 1988 de stabilire a cerințelor de sănătate animală aplicabile în schimburile intracomunitare și la importul de material seminal de animale domestice din specia bovină (2), în Directiva 89/556/CEE a Consiliului din 25 septembrie 1989 de stabilire a condițiilor de sănătate animală care reglementează schimburile intracomunitare și importurile de embrioni de animale domestice din specia bovină provenind din țări terțe (3), în Directiva 90/429/CEE a Consiliului din 26 iunie 1990 de stabilire a cerințelor de sănătate animală care se aplică schimburilor intracomunitare și importurilor de material seminal de animale domestice din specia porcină (4) și în Directiva 92/65CEE a Consiliului din 13 iulie 1992 de definire a cerințelor de sănătate animală care reglementează schimburile și importurile în Comunitate de animale, material seminal, ovule și embrioni care nu se supun, în ceea ce privește cerințele de sănătate animală, reglementărilor comunitare speciale prevăzute în anexa A punctul (I) la Directiva 90/425/CEE (5).
(3)
Unele dintre aceste produse, obținute în Bulgaria și în România înainte de data aderării, vor fi probabil încă în stoc după această dată. Cu toate acestea, este posibil ca aceste produse să nu îndeplinească toate condițiile de sănătate animală aplicabile în schimburile intracomunitare prevăzute de legislația comunitară.
(4)
Pentru a facilita trecerea de la regimul aplicabil acestor produse obținute în Bulgaria și în România, la cel prevăzut de legislația comunitară, este necesar să se definească măsuri tranzitorii pentru schimburile intracomunitare referitoare la aceste produse. Prin urmare, ar trebui să se admită la schimburile intracomunitare materialul seminal, ovulele și embrionii de la speciile bovină, porcină, ovină, caprină și ecvină obținute înainte de aderare și conforme cu cerințele comunitare de sănătate animală în vigoare înainte de 1 ianuarie 2007, pentru exporturile de produse provenite din țara de origine spre Comunitate.
(5)
În același timp, este necesar să se autorizeze ca produsele de acest gen obținute înainte de aderare și care nu sunt conforme cu legislația comunitară să facă obiectul schimburilor între Bulgaria și România în timpul perioadei tranzitorii de opt luni.
(6)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Obiectul și sfera de aplicare
Prezenta decizie se aplică materialului seminal, ovulelor și embrionilor de la speciile bovină, porcină, ovină, caprină și ecvină care fac obiectul condițiilor de sănătate animală stabilite de Directivele 88/407/CEE, 89/556/CEE, 90/429/CEE și 92/65/CEE și care au fost obținute înainte de 1 ianuarie 2007 în Bulgaria și în România („produsele”).
Articolul 2
Cerințe aplicabile expedierii produselor provenite din Bulgaria și din România spre celelalte state membre
(1) Produsele pot fi expediate din Bulgaria și din România spre celelalte state membre numai în cazul în care îndeplinesc, în conformitate cu directivele prevăzute la articolul 1, următoarele condiții:
(a)
au fost obținute în centre sau de către echipe autorizate pentru exportul spre Comunitate;
(b)
poartă numărul de autorizare atribuit centrului sau echipei în scopul exportului spre Comunitate și
(c)
respectă cerințele comunitare de sănătate animală în vigoare înainte de 1 ianuarie 2007 pentru exporturile produselor provenite din țara de origine spre Comunitate.
(2) Certificatul de sănătate animală care însoțește loturile de produse poartă următoarea certificare suplimentară, semnată de medicul veterinar oficial:
„Material seminal (6), ovule (6) sau embrioni (6) din speciile bovină (6), porcină (6), ovină (6), caprină (6) sau ecvină (6), conforme cu cerințele prevăzute la articolul 2 din Decizia 2007/16/CE a Comisiei și obținute înainte de 1 ianuarie 2007.
Articolul 3
Cerințe aplicabile expedierii produselor între Bulgaria și România
(1) Produsele pot fi expediate între Bulgaria și România numai în următoarele condiții:
(a)
statul membru de destinație autorizează expedierea;
(b)
produsele îndeplinesc cerințele naționale de sănătate animală în vigoare în țara de destinație înainte de 1 ianuarie 2007.
(2) Certificatul de sănătate animală care însoțește loturile de produse poartă următoarea certificare suplimentară, semnată de medicul veterinar oficial:
„Material seminal (7), ovule (7) sau embrioni (7) din speciile bovină (7), porcină (7), ovină (7), caprină (7) sau ecvină (7), conforme cu cerințele prevăzute la articolul 3 din Decizia 2007/16/CE a Comisiei și obținute înainte de 1 ianuarie 2007.
Articolul 4
Conformitate
Statele membre adoptă măsurile necesare pentru a se conforma prezentei decizii și publică aceste măsuri. Statele membre informează de îndată Comisia cu privire la aceasta.
Articolul 5
Aplicabilitate
Prezenta decizie se aplică sub rezerva și de la data intrării în vigoare a Tratatului de aderare a Bulgariei și a României.
Prezenta decizie se aplică de la 1 ianuarie 2007 la 31 august 2007.
Articolul 6
Destinatari
Prezenta decizie se adresează statelor membre.
Adoptată la Bruxelles, 22 decembrie 2006.